KIRJALLINEN KYSYMYS P-1844/99 esittäjä(t): Olivier Dupuis (TDI) komissiolle. Belgian välityspalkkioita koskeva laki (58 artikla) ja kilpailusääntöjen noudattaminen.



Virallinen lehti nro 219 E , 01/08/2000 s. 0032 - 0033



KIRJALLINEN KYSYMYS P-1844/99 esittäjä(t): Olivier Dupuis (TDI) komissiolle (11. lokakuuta 1999) Aihe: Belgian välityspalkkioita koskeva laki (58 artikla) ja kilpailusääntöjen noudattaminen Belgian verolainsäädännön 58 artikla antaa yrityksille nimenomaisen oikeuden maksaa provisioita jotka määritellään kaunistelevasti salaisiksi välityspalkkioiksi silloin kun niitä pidetään normaalina käytäntönä. Veroministeriö voi katsoa, että summat sisältyvät ammatinharjoittamisesta aiheutuviin kuluihin edellyttäen, että määrät pysyvät tietyissä rajoissa ja että yritys maksaa niihin liittyvät verot. Onko komissio tietoinen Belgian välityspalkkiolaista? Onko tämä komission mielestä perussopimusten kirjaimen ja hengen mukaista? Onko Belgia ilmoittanut komissiolle, missä jäsenvaltioissa se pitää tällaisia maksuja normaalina käytäntönä? Tietääkö komissio, tunnustaako Belgia tällaiset maksut normaaliksi käytännöksi muissa unionin jäsenvaltioissa? Eikö provisioita koskevilla määräyksillä rikota komission mielestä kilpailun periaatteita? Frederik Bolkesteinin komission puolesta antama vastaus (8. marraskuuta 1999) Siltä osin kuin alan säännöksiä ei ole yhdenmukaistettu välitön verotus kuuluu yhteisön jäsenvaltioiden toimivaltaan, jollei yhteisön säännöstöstä ja erityisesti perustamissopimuksen mukaisista perusvapauksista muuta johdu. Taloudellisen yhteistyön ja kehityksen järjestön (OECD) ministerineuvosto antoi huhtikuussa 1996 osana korruption vastaisia pyrkimyksiään suosituksen, jonka mukaan järjestön jäsenvaltioiden olisi poistettava ulkomaisille virkamiehille annettavien lahjusten vähennysoikeus. Joulukuun 17. päivänä 1997 allekirjoitettiin OECD:n yleissopimus kansainvälisissä liikesuhteissa tapahtuvan ulkomaisiin virkamiehiin kohdistuvan lahjonnan torjunnasta, jonka myös Belgia on ratifioinut. Sopimuksella on ollut huomattava vaikutus sopimuspuolten lainsäädäntöuudistuksiin ja vuonna 1996 annetun suosituksen täytäntöönpanoon. Komissio on myös todennut 21. toukokuuta 1997(1) unionin lahjonnantorjuntapolitiikasta antamassaan tiedonannossa, että se ottaa sopivassa yhteydessä jäsenvaltioiden kanssa esille kysymyksen lahjusten verovähennyskelpoisuudesta, jotta päästäisiin yhteisymmärrykseen tätä koskevien säännösten poistamisesta yhteistoimin. Komission käytettävissä olevien tietojen mukaan Belgiassa on käytössä järjestelmä, jonka mukaan salaisia välityspalkkioita voidaan kohdella valtiovarainministeriön luvalla tietyin edellytyksin yritystoiminnasta aiheutuvina kuluina, jos kyseinen yritys maksaa kyseisistä palkkioista ministeriön vakiomääräisinä vahvistamat verot, joiden määrä on vähintään 20 prosenttia. Korruption torjunnasta 10. helmikuuta 1999 annetun lain 7. artiklassa säädetään kuitenkin, että lupaa ei voida antaa, jos kyse on julkisiin hankintoihin liittyvien sopimusten tekemisestä tai toteuttamisesta tai hallinnollisten lupien antamisesta. Belgian olisi siis tämän uuden säännöksen nojalla voitava panna täytäntöön OECD:n ja komission suositukset ulkomaisille virkamiehille annettavien lahjusten vähennysoikeuden poistamisesta. Muut yhteisön jäsenvaltiot ovat jo noudattaneet suosituksia tai aikovat näin tehdä. (1) KOM(97) 192 lopullinen.